KK-PHATRAดีเดย์ รวมบริษัทหลังเม.ย.
เกียรตินาคินทุนภัทร ยืนยันร่วมกิจการ รอผู้ถือหุ้นอนุมัติ เม.ย.นี้ สูตรแลกหุ้น 1 ต่อ 0.9135 หุ้น KK แจกปันผลทั้งสองฝ่าย
29 ก.พ. 2555

เกียรตินาคินทุนภัทร ยืนยันร่วมกิจการ รอผู้ถือหุ้นอนุมัติ เม.ย.นี้ สูตรแลกหุ้น 1 ต่อ 0.9135 หุ้น KK แจกปันผลทั้งสองฝ่าย
นายสุพล วัธนเวคิน ประธานกรรมการ ธนาคารเกียรตินาคิน (KK) เปิดเผยว่า คณะกรรมการธนาคารและบริษัท ทุนภัทร (PHATRA) มีมติเมื่อวันที่ 27 ก.พ. 2555 เห็นชอบให้นำเสนอแผนการร่วมกิจการระหว่างธนาคารและ PHATRA ต่อที่ประชุมผู้ถือหุ้น ซึ่งจะจัดให้มีขึ้นในเดือน เม.ย.นี้ 
ทั้งนี้ ธนาคารจะทำคำเสนอซื้อหุ้นทั้งหมดของ PHATRA จากผู้ถือหุ้นทุกราย ในอัตราการแลกเปลี่ยนหุ้น (Swap Ratio) เท่ากับ 1 หุ้นของ PHATRA ต่อ 0.9135 หุ้นของธนาคาร เพื่อเพิกถอนหุ้นของ PHATRA ออกจากตลาดหลักทรัพย์แห่งประเทศไทย กรณีซื้อหุ้นได้ไม่น้อยกว่า 75% ของจำนวนหุ้นทั้งหมด
นอกจากนี้ คณะกรรมการ KK มีมติจ่ายเงินปันผลอีกหุ้นละ 1.40 บาท ให้ผู้ถือหุ้นที่มีชื่อในทะเบียนวันที่ 9 พ.ค.นี้ หลังจากจ่ายเงินปันผลระหว่างกาลแล้ว 1 บาท
สำหรับ PHATRA จะจ่ายเงินปันผลสำหรับผลการดำเนินงานปี 2554 ในอัตราหุ้นละ 1.28 บาท ให้ผู้ถือหุ้นที่มีชื่อในทะเบียนวันที่ 9 พ.ค. 2555